हाउन्ड्सको लगातार हार
घरेलु कोर्टमा पाएको उत्कृष्ट सुरुआतलाई निरन्तरता दिन नसक्दा क्वीक्स बास्केटबल लिगअन्तर्गत हिमालयन हाउन्ड्स टोली मंगलबार विशाल मिलन केन्द्र (बीएमके) सँग पराजित भएको छ । 
काठमाडौँ — घरेलु कोर्टमा पाएको उत्कृष्ट सुरुआतलाई निरन्तरता दिन नसक्दा क्वीक्स बास्केटबल लिगअन्तर्गत हिमालयन हाउन्ड्स टोली मंगलबार विशाल मिलन केन्द्र (बीएमके) सँग पराजित भएको छ । शंकरदेव क्याम्पसको कोर्टमा ६१–५७ ले पछाडि परेपछि हाउन्ड्स अंकविहीन रह्यो । लगातार दोस्रो अवे खेल खेलिरहेको बीएमकेको भने प्रतियोगितामा पहिलो जित हो ।घरेलु समर्थकको बलियो साथ पाएको हाउन्ड्सले पहिलो क्वाटरमा १९–१४ को अग्रता लिएको थियो । विजय बुर्जाले उत्कृष्ट प्रदर्शन गर्दा टोलीले अग्रता फराकिलो बनायो । दोस्रो क्वाटरमा एकसमय ११ अंकले अगाडि रहेको हाउन्ड्सले त्यसपछि लय गुमाएको हो । खेलको सुरुआतमा लगातार ३ अंक जोडेका विजय अन्तिम समयतिर लगातार असफल रहे । खेलको अधिकांश समय कोर्टमै रहेका प्रभावशाली खेलाडी विजय अन्त्यतिर थकित देखिन्थे ।दोस्रो क्वाटर हाउन्ड्सले १४–१२ तथा तेस्रोमा १३–१३ स्कोर भएपछि अन्तिम क्वाटर सुरु हुँदा घरेलु टोली ७ अंकले अगाडि थियो । तर विपक्षी टोलीले लगातार अंक बटुलेपछि हाउन्ड्स दबाबमा आयो । खेलको अन्तिम ४ मिनेट समय बाँकीदेखि ५२ सेकेन्डसम्म दुवै टोलीले पालैपालो १–१ अंकको अग्रता लिए । बीएमकेले पाएको फ्रि–थ्रोमा कुनै गल्ती नगरी ३ अंकको अग्रता लियो । खेलको अन्तिम ५ सेकेन्डमा पुन: बीएमकेले फ्रि–थ्रोको मौका पाएपछि विकास गुरुङले पहिलो प्रयासमा स्कोर गर्दै जित पक्का गरे ।खेल अवधिभर १८ अंक जोडेका विकास खेलका उत्कृष्ट खेलाडी घोषित भए । उनलाई विवेक श्रेष्ठले १६ तथा विमल कार्कीले १२ अंक जोड्दै राम्रो साथ दिए । हाउन्ड्सका विजयले २० तथा सौरभ श्रेष्ठले १८ अंकको योगदान दिए । सौरभले ६ असिस्ट र १५ रिबाउन्ड गरेपनि अन्य खेलाडीले अपेक्षाकृत प्रदर्शन गर्न नसक्दा टोलीले हारको सामना गर्नुपर्‍यो । बीएमके अंकतालिकाको पुछारबाट दोस्रोमा छ । विजेता बीएमके चौथो स्थानमा रह्यो । बुधबार बूढानीलकण्ठ नगरपालिकाको गल्फुटारस्थित घरेलु कोर्टमा कीर्तिपुर बास्केटबल टिम तथा साउथ साइडर्सको माइतीघरस्थित सेन्ट जेभियर्स कलेजको कोर्टमा आर्मी क्लबले घरेलु टोलीविरुद्ध प्रतिस्पर्धा गर्नेछन् ।